Man steek vriendin met mes naby vulstasieFoto: Etsy/Pinterest.com ŉ 28-jarige man is in hegtenis geneem nadat hy glo sy vriendin met ŉ mes gesteek het buite ŉ vulstasie in Ventersburg. Die insident het Dinsdag omstreeks 13:00 naby ŉ Caltex‑vulstasie in Ventersburg in die Vrystaat plaasgevind. Volgens brig. Motantsi Makhele, polisiewoordvoerder in die Vrystaat, het die verdagte sy 25-jarige vriendin agtervolg terwyl sy saam met kollegas gestap het. “Hy het versoek om met haar te gesels terwyl haar kollegas aanhou loop het. Die volgende oomblik kon gehoor word hoe die slagoffer skree en die verdagte het weggehardloop. Die slagoffer het op die grond gelê en bloei,” sê Makhele. Met die polisie se aankoms op die toneel het een van die ooggetuies vir hulle ŉ gebruikte mes gewys wat hy die verdagte sien eenkant gooi het toe hy weghardloop. Volgens Makhele het die vrou veelvoudige steekwonde opgedoen en het paramedici die vrou op die toneel behandel, voor sy na ŉ nabygeleë hospitaal geneem is. “Die verdagte is kort daarna in hegtenis geneem en ŉ klag van poging tot moord is by die Ventersburg‑polisiestasie aanhangig gemaak.” Die polisie het ook die verdagte se bloedbevlekte klere in beslag geneem vir verdere ondersoek. Volgens Makhele sal die verdagte vandag (Donderdag) in die Ventersburg‑landdroshof verskyn.